SVEUČILIŠTE U ZAGREBU

PRAVNI FAKULTET

STUDIJSKI CENTAR SOCIJALNOG RADA

Glad i nesigurnost hrane kao globalni problem

Marija Hodak i Mirela Horvat

Zagreb, 2021.

**1. Uvod**

Glad, siromaštvo i loša ishrana još uvijek su među glavnim izazovima za zdravlje. To je problem svjetske razine koji najviše pogađa zemlje u razvoju. Prema UN-ovoj Organizaciji za hranu i poljoprivredu, svaka deseta osoba u svijetu izložena je ozbiljnoj nesigurnosti hrane. Uzroci gladi u svijetu su brojni – osim siromaštva to je nejednaka raspodjela dobara, nejedanko raspoređeni resursi, nemogućnost pristupa zdravstvenoj skrbi, čistoj vodi itd. Ionako velik problem dodatno otežava trenutna pandemija COVID-19 koja opasno povećava rizik globalne gladi. I dok jedni pate od gladi i pothranjenosti zbog premalog unosa hrane, drugi boluju od pretilosti zbog unosa prevelikih količina hrane. Tako imamo prisutan paradoks današnjice, dok jedni umiru od gladi, drugi umiru od pretilosti, a oba problema povezuje siromaštvo, dok pretilost pogoršava i današnji ubrzani način života i sve češće posezanje za brzom hranom. Zbog koegzistiranja pretilosti i gladi u istom društvu potebno je oba problema obuhvatiti prikladnim politikama i programima i to istovremeno. Postoje razne internacionalne akcije i programi kojima se ovi problemi nastoje smanjiti te naposlijetku potpuno iskorijeniti. U kreiranju tih programa, provođenju istraživanja trebali bi sudjelovati i socijalni radnici kako bi poboljšali svoju praksu i pomogli onima koji su najranjiviji.

**2. Glad u svijetu**

Glad i loša ishrana najčešći su i najveći izazovi za zdravlje diljem svijeta. Iako su ta dva pojma povezana, ipak svaki ima svoje značenje. Glad je stanje u kojem ljudi imaju manjak makronutrijenata (proteini i energija) i mikronutrijenata (vitamini i minerali) potrebnih za produktivan, aktivan i zdrav život. S druge strane, loša ishrana je fizičko stanje u kojem može postojati manjak nutrijenata pa dolazi do pothranjenosti ili postoji višak nekih nutrijenata pa se radi o prekomjernoj ishrani (WFP, 2009., prema Wu i sur., 2014.). Razarajući učinci pothranjenosti izraženiji su u zemljama s velikim brojem gladnih ljudi, dok se prekomjerna ishrana (ili pretilost) liječi ograničenjem ili smanjenjem unosa kalorija (Behrman i sur., 2004, prema Wu i sur., 2014.). Radi se o problemu na svjetskoj razini, a najviše su pogođene upravo zemlje u razvoju – siromaštvo već sada ugrožava više od 20% njihovih stanovnika, a s obzirom da se 99% prirasta svjetskog stanovništva događa upravo u tim područjima, razmjeri gladi i siromaštva svakodnevno se povećavaju. Prema procjenama Organizacije ujedinjenih naroda za hranu i poljoprivredu, u 2019. godini približno je 750 milijuna ljudi bilo izloženo ozbiljnoj nesigurnosti hrane, a to znači svaka deseta osoba u svijetu, dok 2 bilijuna ljudi nije imalo svakodnevnu dostupnost sigurne i nutritivno vrijedne hrane (The state of food security and nutrition in the world, 2020.). Institut za društveno odgovorno poslovanje navodi kako broj gladnih danas iznosi 795 milijuna (Cilj održivog razvoja 2: Svijet bez gladi, 2020.). Dvije trećine gladnih u svijetu živi u Aziji, a prate ju zemlje podsaharske Afrike. Tri četvrtine gladnih i siromašnih u svijetu žive u ruralnim područjima koja su glavni proizvođači hrane pa se često za ovaj svjetski problem okrivljava poljoprivredna prozivodnja i njeni sustavi, osobito u nepovoljnim klimatskim i drugim uvjetima koji prevladavaju u zemljama u razvoju. No, ako uzmemo u obzir da već dosegnuta poljoprivredna proizvodnja može hraniti i 12 milijardi stanovnika, a uz promjenu životnog stila, npr. smanjenjem potrošnje mesa, moglo bi se hraniti i 20 milijardi, takvo prozivanje moglo bi biti neopravdano. Očito je da glad nije uzrokovana nedostatkom prehrambenih proizvoda, biljnih ili životinjskih, već uzroke treba tražiti negdje drugdje (Knezović, 2007.). Nažalost, svjedoci smo vremena u kojem mnogi ljudi imaju iskustvo nesigurnosti hrane i pate od kronične gladi, dok neke razvijene zemlje učestalo proizvode viškove u hrani. Posljedica je to globalnih nejednakosti u distribuciji hrane (Wu i sur., 2014.). Osim toga, problem je i nejednolika raspodjela bioloških resursa na Zemlji. Tako npr. zemlje u razvoju zbog prirodnih uvjeta teško mogu proizvesti dovoljnu količinu prehrambenih proizvoda, iako bi i takvi uvjeti bili dostatni kada bi se mjesno stanovništvo moglo baviti onom poljoprivrednom proizvodnjom koju ta područja omogućavaju, a ne po državnim nalozima proizvoditi poljoprivredne proizvode za izvoz kako bi se otplatili inozemni dugovi industrijskim zemljama (Knezović, 2007.).

Takve nejednakosti uvelike narušavaju sigurnost hrane, a to je jedna od glavnih prijetnji ljudskoj sigurnosti. Sloboda od oskudice, koja podrazumijeva zadovoljenje temeljnih ljudskih potreba među kojima je i ona za hranom, u samoj je biti koncepta ljudske sigurnosti. Prema definiciji sa svjetskog samita iz 1996. godine „Sigurnost hrane postoji kad svi ljudi u bilo koje doba imaju i fizički i ekonomski pristup dovoljnoj količini sigurne i nutritivne hrane koja zadovoljava njihove prehrambene potrebe koje traži zdrav i aktivan život.” (Zubak, 2015.: 165). Ova definicija ima nekoliko dimenzija: prva je dostupnost dovoljne količine hrane odgovarajuće kvalitete, zatim pristup pojedinaca do adekvatnih resursa za stjecanje odgovarajuće hrane, sljedeća dimenzija je postizanje prehrambenog blagostanja kroz korištenje hrane putem odgovarajuće prehrane, čiste vode, sanitarne i zdravstvene skrbi te kao posljednja dimenzija stabilnost hrane, što znači omogućen pristup odgovarajućoj hrani u svakom trenutku. Težnja za ostvarenjem ove definicije plemenit je cilj, no stvarnost je da mnogi još gladuju, a za to osim ranije spomenutih, postoje različiti uzroci za čije su uklanjanje potrebni globalni napori (Zubak, 2015.).

**2.1. Uzroci gladi**

Osim nepravedne raspodjele dobara u svijetu i nejednolikog rasporeda bioloških resursa, kao uzrok gladi javlja se i slaba kupovna moć stanovnika (Knezović, 2007.). Pothranjenost je također i neizravna posljedica rata – u mnogim svjetskim zonama sukoba na svaku smrt u borbi, 10 ili više ljudi oboli od bolesti pogoršanih ratom ili od pothranjenosti. U istraživanju objavljenom u Africi (Green, 1994., prema Zubak, 2015.) navodi se kako je nedostatak hrane i medicinskih usluga, u kombinaciji s fizičkim stresom, ubio dvadesetak puta više ljudi nego bombe i metci. No prije svega, glad i pothranjenost uzrokovani su siromaštvom, razlikama u prihodima, nemogućnošću pristupa zdravstvenoj skrbi, obrazovanju, čistoj vodi i sanitarijama. Uzroci siromaštva pa posredno i gladi mogu biti elementarne nepogode, ekonomski šokovi, demonstracije i sukobi, utjecaj okoliša, bolesti i smrti u obitelji te štetočine ili epidemije bolesti (Zubak, 2015.) kakvoj i trenutno svjedočimo. Kuehn (2020.) navodi kako ova pandemija opasno povećava prijetnju globalne gladi. Naime, teška nesigurnost hrane porasla je 70% u 4 godine prije pandemije, a sada je gubitak poslova zbog pandemije u zemljama s niskim i srednjim dohotkom kao i slanje manje količine novca od strane rođaka koji rade u bogatijim zemljama, dodatno otežao ionako lošu situaciju. Prema UN-ovom Svjetskom programu za hranu, najteže pogođena je Latinska Amerika u kojoj se broj ljudi koji traže pomoć u hrani utrostručio. Nesigurnost hrane porasla je 135% u zapadnjoj i središnjoj Africi, a 90% u južnoj. Prva linija borbe protiv pandemije pomiče se iz bogatog u siromašni svijet, a najbolji lijek protiv kaosa, uz cjepivo, je upravo hrana (Kuehn, 2020.).

**3. Paradoks današnjice: glad vs. pretilost**

Znamo da je hrana nužna za održavanje života, no ako se unosi previše kalorija nutritivno ne previše vrijedne hrane može doći kako do estetskih, tako i do zdravstvenih problema. Užurbani način života koji danas prevladava ne ostavlja previše vremena za pripremu kvalitetne hrane pa se poseže za onim što je nadohvat ruke, a to nije uvijek najbolji izbor. Zbog toga je svijet suočen i s pravom epidemijom pretilosti – manje vremena se troši na pripremu hrane kod kuće, a sve više stanovništva oslanja se na supermarkete i brze restorane. Sve to u kombinaciji sa sjedilačkim načinom života dovelo je do porasti pretilosti, ne samo u razvijenim državama, već i uonima gdje pretilost i glad koegzistiraju. Više od 670 milijuna odraslih i 120 milijuna djece između 5 i 19 godina je pretilo, a više od 40 milijuna djece ispod pet godina ima prekomjernu tjelesnu masu (Mojsinović, 2019). Dok jedni unose prekomjerne količine hrane, drugi gladuju pa je tako prisutan paradoks –

ljudi umiru zbog nedostatka hrane, ali umiru i zbog prekomjernog unosa hrane. Iako se možda na prvi pogled ne čini tako i jedno i drugo povezani su sa siromaštvom. I dok je veza između nesigurnosti hrane i siromaštva direktna, veza između nesigurnosti hrane i siromaštva je indirektna i mnogo kompleksija. Siromaštvo povećava rizik od pretilosti u industrijaliziranim zemljama na nekoliko načina. Brojni okolišni čimbenici rezultiraju smanjenim mogućnostima za bavljenje fizičkim aktivnostima: pretrpanost naselja, nekvalitetno stanovanje, nesigurna susjedstva, loše infrastrukture u školama, malo mogućnosti za brigu o djeci te malo slobodnog vremena – sve to otežava održavanje zdrave razine tjelesne aktivnosti. Tako i pretilost i nesigurnost hrane koegzistiraju u istom društvu i kućanstvima, samo imaju drugačije uzročne puteve. Srećom i jedno i drugo može se prevenirati – javna zdravstvena zajednica trebala bi obuhvatiti oba problema prikladnim politikama i programima i to istovremeno, s obzirom na to da su često isti članovi populacije u riziku od oba problema (Harrison, 2004.).

**4. Akcije međunarodnih organizacija i moguća rješenja**

Kada govorimo o problemu gladi i siromaštva, važno je spomenuti neke akcije međunarodnih organizacija u okvirima međunarodne sigurnosti. Tako je na zasjedanju Opće skupštine UN-a 2000. godine usvojena Milenijska deklaracija koja ima 8 ciljeva, između kojih je jedan od ciljeva iskorjenjivanje ekstremnog siromaštva i gladi. UN-ova Organizacija za hranu i poljoprivredu objavljuje dobrovoljne smjernice za države članice kako bi utvrdile ekonomska, socijalna i kulturna prava svojih građana te poduzele mjere za njihovo ostvarenje. Ova organizacija navodi kako omogućiti pravo na hranu ne znači da država mora svakome dati hranu, već da svojim politikama i programima mora omoćugiti ljudima ekonomski i geografski pristup hrani. To znači omogućiti ljudima stjecanje zemlje kako bi mogli proizvoditi hranu za sebe i svoje obitelji. Zatim, Svjetski program za hranu (WFP) prikuplja i analizira podatke o domaćinstvima s raznim prostornim podacima. Također je uspostavio online bazu podataka s cijenama hrane koja pokriva oko 70 zemalja i preko 1000 tržišta. Ti podaci objavljuju se u tromjesečnom biltenu kako bi se mogli pratiti trendovi cijena hrane u ugroženim zemljama (Zubak, 2015.). Međutim istraživanja financirana od strane Europske unije predviđaju da će se do 2050. broj stanovnika u Africi udvostručiti na 2 milijarde, a zemljišta pogodna za obradu će se smanjti zbog klimatskih promjena, nestašice vode i povećanja broja stoke. Također, istraživanjem koje su proveli Institut za razvojne studije i konfederacija Oxfam, predviđa se da će do 2050. godine cijene hrane porasti 20-60% što će uvelike otežati ostvarenje milenijskog cilja iskorjenjivanja gladi i siromaštva (Paciello, 2015.). Važno je također spomenuti i UN-ove ciljeve održivog razvoja – 17 ciljeva održivog razvoja u središtu novog Programa održivog razvoja do 2030. godine. Ciljevi održivog razvoja univerzalno su primjenjivi, međusobno povezani te predstavljaju logičan nastavak Milenijskih razvojnih ciljeva (Gudelj, 2019.). Među 17 ciljeva nalazi se i cilj “Svijet bez gladi” usmjeren na iskorijenjivanje gladi i svih oblika pothranjenosti, osiguravanje opskrbe hranom za sve i postizanje održive proizvodnje hrane do 2030. godine. Da bismo osigurali hranu za milijune gladnih ljudi danas i još dvije milijarde više koliko će nas biti 2050. godine, potrebna je korjenita promjena globalnog sustava poljoprivrede i proizvodnje hrane (Cilj održivog razvoja 2: Svijet bez gladi, 2020.).

Sukladno tome, ključna uloga u 21. stoljeću daje se razvoju tehnologije i njenog što obuhvatnijeg uvođenja u poljoprivredu. Tako postoje zagovornici genetičkog inženjeringa kao rješenja u suzbijanju gladi i siromaštva u svijetu. Molekularna genetika u oplemenjivanju bilja i uzgoju životinja može imati brojne pozitivne učinke – poboljšanje osobina bilja radi povećavanja uroda ili povećavanja njihove otpornosti na neprikladna tla i uvjete, a od toga bi najveće koristi trebale imati upravo zemlje u razvoju. No stvarno stanje je drugačije i postoje razne moralno-etičke implikacije. Globalno gledano, poljoprivredu čine mali zemljoposjednici, a moguće prednosti agrogenetičkog inženjeringa postižu se tek na posjedima određene veličine, s izvrsnom mehanizacijom i u monokulturnom, odnosno u uvjetima koje većina poljoprivrednika zemalja u razvoju nema, niti može imati (Knezović, 2007.). Osim tehnološkog napretka, važna je i korjenita promjena svijesti prilikom postupanja s hranom. Kako ćemo imati svijet bez gladi kada se, prema procjenama Organizacije UN-a za hranu i poljoprivredu, godišnje baci trećina proizvedene hrane (1,2 milijarde tona). Samo Europska unija baci 88 milijuna tona hrane, što iznosi oko 173 kg hrane po stanovniku. Bacanjem hrane ne rasipa se samo novac kojim je kupljena, već su potraćeni i resursi poput vode, energija i goriva potrebnog za njezin transport. Planiranjem objeda i kupovina namirnica prema tom planu, dijeljenje ili zamrzavanje viška hrane samo su neki od načina kako možemo smanjiti bacanje hrane, a najvažnije je da promjena krene od svakog pojedinačno (Mojsinović, 2019.). Kao još jedno potencijalno rješenje navodi se znanje i edukacija. Posjedovanje dovoljno znanja, vještina, a i tehnička izobrazba omogućuju usvajanje naprednih tehnologija za veće poljoprivredne prinose, povećavaju mogućnosti zapošljavanja i zarade kućanstava, okreću prehrambene prakse prema boljem iskorištavanju izvora hrane, povećava ukupnu poljoprivrednu produktivnost, a također se izbjegava iscrpljivanje prirodnih resursa i okoliša (Wu i sur., 2014.).

**5. Nesigurnost hrane i zdravlje ljudi – poziv na akciju socijalnim radnicima**

Skupine koje su u visokom riziku od nesigurnosti hrane uključuju djecu, starije, beskućnike i siromašne. Samačka kućanstva, socijalno izolirana kao i ona koja uključuju članove etničkih manjina u još su većem riziku. To su sve skupine korisnika s kojima se socijalni radnici svakodnevno susreću i rade. Potreba za sigurnošću hrane tijekom godina rezultirala je različitim programima, projektima i inicijativama. Primjeri takvih programa postoje u školama diljem svijeta, npr. u SAD-u postoje programi besplatnih obroka u školama koji ciljaju djecu iz ranjivih skupina i svake godine sve više djece su korisnici takvih programa što pokazuje da siromašvo djece i obitelji općenito raste (Slack & Myers, 2014., prema Martinez & Kawam, 2014.). Iako istraživanja pokazuju da su takvi programi nedovoljno korišteni, nedovoljno sufinancirani i dostupni samo za vrijeme trajanja školske godine, ako se pravilno implementiraju mogu biti učinkoviti. Iako je obećavajuća, korist takvih programa u dugoročnom smanjivanju nesigurnosti hrane kod djece je relativno nepoznata i to je mjesto gdje socijalni radnici mogu intervenirati svojim istraživanjima, praksom i stvaranjem politika. Proširivanjem znanja o takvim programima socijalni radnici mogli bi se drugačije angažirati u radu s obiteljima i njihovom djecom. Mogli bi objašnjavati roditeljima prednosti takvih programa i pomoći im da ispune potrebne obrasce za prijavu, a također bi mogli iskoristiti te programe za bolju komunikaciju s obiteljima o njihovim snagama i potrebama kako bi ih lakše uputili u prava i usluge koje im pripadaju. Drugim riječima, to bi moglo poslužiti kao alat za početnu procjenu zdravstvenih i drugih potreba obitelji (Martinez & Kawan, 2014.).

U Hrvatskoj također postoje različiti programi i inicijative. Tako postoji program “Školica zdrave prehrane” čiji je cilj unapređenje prehrane djece u osnovnim školama usvajanjem zdravih prehrambenih navika i očuvanja zdravlja uvođenjem zdravih obroka u školsku prehranu te kroz edukaciju djece i njihovih nastavnika. Također, otvorene su prijave na projekt “Osiguravanje školske prehrane za djecu u riziku od siromaštva” financiran od strane Fonda europske pomoći za najpotrebitije (stranica: Europski strukturni i investicijski fondovi, posjećeno: 13.1.2020.). Još jedna hvalevrijedna inicijativa je ona koju su pokrenule profesorice Studijskog centra socijalnog rada pod nazivom “Pravo svakog djeteta na školski obrok” gdje apeliraju na Vladu RH da riješi problem školske prehrane na sustavan način i osigura javna sredstva kojima će se svoj djeci osnovnoškolske dobi omogućiti besplatna školska prehrana (Novak Starčević, 2020.). Ulaganje u zdravlje djece sada dugoročno će doprinijeti nacionalnoj stabilnosti i ekonomskoj održivosti (Martinez & Kawam, 2014).

**6. Zaključak**

U borbi protiv globalne gladi i neravnoteži u raspodjeli hrane, izazovi kao što su iskorištavanje prirodnih resursa, klimatske promjene, prirodne katastrofe i trajno siromaštvo predstavljaju veliki izazov svjetskim naporima da se osigura sigurnost hrane i iskorijeni glad. Pri ophođenju s tim izazovima važno je imati na umu da svaka promjena počinje od pojedinca, na individualnoj razini, a zatim se utjecaj širi putem različitih organizacija, suradničkih platformi i partnerstava. Iako postoje prijedlozi da se glad i siromaštvo suzbiju putem agrogenetičkog injženjeringa, ipak pitanje svjetske prehrane nije agronomsko-tehniËko pitanje, nego prije svega pitanje socijalne pravde. Kada bi agrogenetički injženring i uspio proizvesti dovoljne količine hrane, ipak zemlje u razvoju ne bi imale jednokopravan pristup svjetskom tržištu što bi samo moglo pogoršati njihovo stanje. I dok svijet važe između paradoksa gladi i pretilosti, koji često koegzistiraju u istom društvu, isti taj svijet nepromišljeno raspolaže hranom pa tako trećina proizvedene hrane završi u smeću. Neke međunarodne zajednice ulažu velike napore u rješavanje problema gladi i nesigurnosti hrane. Milenijski ciljevi, ciljevi održivog razvoja, aktivnosti Organizacije za hranu i poljoprivredu te Svjetskog programa za hranu pokazuju da postoji napredak u području sigurnosti hrane. Unatoč tome, potrebni su dodatni napori i uključivanje čitave zajednice kako ti ciljevi ne bi ostali nedostižni. A osim programa koji se provode u školama, svatko od nas može dati svoj doprinos, možemo iskoristiti svoju moć kao potrošači i birači te zahtijevati od vlada i poduzeća da aktivnije rade na iskorijenjivanju gladi u svijetu i potiču održiviju proizvodnju i potrošnju hrane. Možemo donijeti svakodnevne male izbore i umjesto bacanja viška hrane, podijeliti ili zamrznuti, a možemo se i uključiti u lokalnoj zajednici putem društvenih mreža ili pridružiti se u neki globalni pokret. Ovi problemi poziv su na buđenje i socijalnim radnicima koji bi kroz istraživanja, svoju praksu i kreiranje politika trebali pomoći prvenstveno svojim svakodnevnim korisnicima, a onda i svim ostalim ugroženima. Potrebno je investirati u zdravlje i bolju ishranu djece sada, kako bismo imali dugoročne dobrobiti. Pomaganje u opskrbi hranom jedan je običan i jednostavan, ali učinkovit način da se pomoć pruži upravo onima koji su najranjiviji.

**7. Literatura**

1. Europski strukturni i investicijski fondovi, (2021). *Osiguravanje školske prehrane za djecu u riziku od siromaštva (školska godina 2020. – 2021.)*. Posjećeno 13.1.2021. na stranici Europskih strukturnih i investicijskih fondova: <https://strukturnifondovi.hr/natjecaji/osiguravanje-skolske-prehrane-za-djecu-u-riziku-od-siromastva-skolska-godina-2020-2021/>

2. Food and Agriculture Organization of the United Nations, (2020). *Food security and nutrition around the world in 2020.* Posjećeno 13.1.2020. na stranici Food and Agriculture Organization of the United Nations: <http://www.fao.org/3/ca9692en/online/ca9692en.html#chapter-1_1>

3. Gudelj, I. (2019). Ciljevi održivog razvoja ‐ provedba na globalnoj razini i provedbeni status u Republici Hrvatskoj. *Hrvatske vode, 27*(1), 245-251.

4. Harrison, G. (2006). The Paradox of Hunger and Obesity*. UCLA Center for Health Policy Research.* Posjećeno 13.1.2020. na stranici: <https://escholarship.org/uc/item/0gh838zs>

5. Institut za društveno odgovorno poslovanje, (2020). *Cilj održivog razvoja 2: Svijet bez gladi.* Posjećeno 13.1.2020. na stranici Instituta za društveno odgovorno poslovanje: <http://www.idop.hr/hr/projekti-i-edukacija/projekti/projekt-socisdg/cilj-odrzivog-razvoja-2-svijet-bez-gladi/>

6. Kuehn, B.M., Jama Network, (2020). *Pandemic Accelerates the Threat of Global Hunger.* Posjećeno 13.1.2020. na stranici Jama Network: <https://jamanetwork.com/journals/jama/fullarticle/2771916?widget=personalizedcontent&previousarticle=1487507>

7. Knezović, K. (2007). Agrogenetički inženjering u suzbijanju siromaštva i gladi u svijetu - moralno-etičke implikacije. *Nova prisutnost, 3*(1), 271-286.

8. Marcos, M.J. & Kawam, E., (2014). A Call to Action for Social Workers: Food

Insecurity and Child Health. *Social work, 59*(4), 370-372.

9. Mojsinović, T., Glas koncila (2019). *Tone hrane u smeću, a milijuni gladni. Paradoks današnjice: čovječanstvo pati od gladi i pretilosti*. Posjećeno 13.1.2020. na stranicama Glasa koncila: <https://www.glas-koncila.hr/tone-hrane-u-smecu-a-milijuni-gladni-paradoks-danasnjice-covjecanstvo-pati-od-gladi-i-pretilosti/>

10. Novak Starčević, L., Jutarnji list, (2020). *‘Ljute smo kad vidimo gladnu djecu, zato smo izborile besplatan obrok za sve hrvatske đake!‘.* Posjećeno 13.1.2020. na stranici Jutarnjeg lista: <https://www.jutarnji.hr/life/zivotne-price/ljute-smo-kad-vidimo-gladnu-djecu-zato-smo-izborile-besplatan-obrok-za-sve-hrvatske-dake-15037144>

11. Wu, S.H., Ho, C.T., Nah, S.L. & Chau, C.F. (2014). Global Hunger: A Challenge to Agricultural, Food, and Nutritional Sciences. *Critical Reviews in Food Science and Nutrition, 52*(1), 151-162.

12. Zubak, J., (2015). Ljudska sigurnost: sigurnost hrane i glad kao dimenzije međunarodne sigurnosti. *Polemos, 18*(2), 163-179.